મુલુંડ-ઈસ્ટમાં આવેલા ૧૪ માળના સાંઈનાથ પાર્ક બિલ્ડિંગના બારમા માળના ડક્ટમાં શુક્રવારે ૩૧ ઑક્ટોબરે સાંજે પાંચ વાગ્યે શૉર્ટ-સર્કિટને કારણે આગ લાગી હતી અને આ આગ સાતમા માળ સુધીના ડક્ટમાં ફેલાઈ હતી. આ વાતની જાણ બારમા માળ પર રહેતા ૧૬ વર્ષના સુધીર કોટલ અને ૧૭ વર્ષના રાહુલ શાહને થતાં તેમણે તરત જ ડક્ટનો દરવાજો ખોલ્યો હતો અને બાલદીથી પાણી નાખીને આગને કાબૂમાં લેવાની કોશિશ કરી હતી. એમ છતાં આગ સાતમા માળ સુધી ફેલાઈ હોવાને કારણે તાત્કાલિક ફાયર-ઑફિસરોને જાણ કરવામાં આવી હતી. મુલુંડ-ઈસ્ટના ફાયર-સ્ટેશનથી એક ફાયર-એન્જિન અને એક વૉટર-ટૅન્કર તેમ જ મુલુંડ-વેસ્ટના ફાયર-સ્ટેશનથી બે ફાયર-એન્જિન, એક વૉટર-ટૅન્કર અને એક ઍમ્બ્યુલન્સ ઘટનાસ્થળે પહોંચી ગયાં હતાં. તપાસ દરમ્યાન આ બિલ્ડિંગના આગ બુઝાવવાનાં ઇક્પિમેન્ટ્સ કાર્યરત ન હોવાનું ફાયર-ઑફિસરોએ જણાવ્યું હતું અને બિલ્ડિંગને નોટિસ ફટકારી હતી.